PATVIRTINTA

Šiaulių rajono savivaldybės tarybos

2022 m. sausio 25 d. sprendimu Nr. T-5

**ŠIAULIŲ R. GRUZDŽIŲ GIMNAZIJOS NUOSTATAI**

**I SKYRIUS**

**BENDROSIOS NUOSTATOS**

1. Šiaulių r. Gruzdžių gimnazijos nuostatai (toliau – Nuostatai) reglamentuoja Šiaulių r. Gruzdžių gimnazijos (toliau – Gimnazija) teisinę formą, priklausomybę, savininką, savininko teises ir pareigas įgyvendinančią instituciją ir jos kompetenciją, buveinę, gimnazijos grupę, tipą, pagrindinę paskirtį, mokymo kalbą ir mokymo formas, veiklos teisinį pagrindą, sritis, rūšis, tikslą, uždavinius, funkcijas, vykdomas švietimo programas, mokymosi pasiekimų įteisinimo dokumentų išdavimą, Gimnazijos teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšų šaltinius, jų naudojimo tvarką ir finansinės veiklos kontrolę, Gimnazijos veiklos priežiūrą, reorganizavimo, likvidavimo ar pertvarkymo tvarką.

2. Gimnazijos oficialusis pavadinimas – Šiaulių r. Gruzdžių gimnazija, trumpasis pavadinimas – Gruzdžių gimnazija. Gimnazija įregistruota Juridinių asmenų registre, kodas 190058125.

3. Gimnazijos įsteigimo data ir veiklos pradžia – 1945 m. rugsėjo 1 d.

4. Gimnazijos teisinė forma – biudžetinė įstaiga.

5. Gimnazijos priklausomybė – savivaldybės mokykla.

6. Gimnazijos savininkas – Šiaulių rajono savivaldybė, kodas 111105174, adresas: Vilniaus g. 263, LT-76337 Šiauliai.

7. Gimnazijos savininko teises ir pareigas įgyvendinanti institucija – Šiaulių rajono savivaldybės taryba.

8. Gimnazijos savininko teises ir pareigas įgyvendinanti institucija sprendžia Lietuvos Respublikos biudžetinių įstaigų įstatyme, kituose Lietuvos Respublikos įstatymuose ir Nuostatuose jos kompetencijai priskirtus klausimus.

9. Gimnazijos buveinė – S. Dariaus ir S. Girėno g. 31, 81421 Gruzdžių mstl., Šiaulių rajonas.

10. Gimnazijos grupė – bendrojo ugdymo mokykla, kodas 3120.

11. Gimnazijos tipas – gimnazija, kodas 3125.

12. Gimnazijos pagrindinė paskirtis – gimnazijos tipo gimnazija visų amžiaus tarpsnių vaikams, kodas 31251700. Kita mokyklos paskirtis – ikimokyklinio ugdymo grupės įstaiga lopšelis-darželis, kodas 31114102.

13. Mokymo kalba – lietuvių.

14. Mokymosi formos ir būdai:

14.1. mokymosi formos:

14.1.1. grupinio mokymosi, kodas 40;

14.1.2. pavienio mokymosi, kodas 50;

14.2. mokymo proceso organizavimo būdai:

14.2.1. kasdienis, kodas 401;

14.2.2. nuotolinis (grupinio mokymosi forma), kodas 403;

14.2.3. individualus, kodas 501;

14.2.4. savarankiškas, kodas 502;

14.2.5. nuotolinis (pavienio mokymosi forma), kodas 503;

14.2.6. ugdymosi šeimoje.

15. Gimnazija vykdo ikimokyklinio, priešmokyklinio, pradinio, pritaikytą ir individualizuotą pradinio ugdymo programas, pagrindinio, pritaikytą ir individualizuotą pagrindinio ugdymo; vidurinio ugdymo programą, neformaliojo švietimo programas.

16. Gimnazija turi struktūrinį padalinį – Šiaulių r. Gruzdžių gimnazijos Šakynos skyrių (toliau – Skyrius):

16.1. įsteigimo data ir veiklos pradžia – 2021 m. rugsėjo 1 d.;

16.2. buveinė – Šiaulių g. 20, 81342 Šakynos mstl., Šiaulių rajonas;

16.3. mokymo kalba – lietuvių;

16.4. mokymosi formos:

16.4.1. grupinio mokymosi, kodas 40;

16.4.2. pavienio mokymosi, kodas 50;

16.5. mokymo proceso organizavimo būdai:

16.5.1. kasdienis, kodas 401;

16.5.2. nuotolinis (grupinio mokymosi forma), kodas 403;

16.5.3. individualus, kodas 501;

16.5.4. savarankiškas, kodas 502;

16.5.5. nuotolinis (pavienio mokymosi forma), kodas 503.

16.6. vykdo ikimokyklinio, priešmokyklinio, pradinio, pritaikytą ir individualizuotą pradinio ugdymo programas, pagrindinio ugdymo pirmosios dalies, pritaikytą ir individualizuotą pagrindinio ugdymo pirmosios dalies programas, neformaliojo švietimo programas.

17. Gimnazija išduoda mokymosi pasiekimus įteisinančius dokumentus: mokymosi pasiekimų pažymėjimą, pradinio ugdymo pasiekimų pažymėjimą, pagrindinio ugdymo pasiekimų pažymėjimą, pažymėjimą baigusiems pagrindinio ugdymo programos pirmąją dalį, pradinio išsilavinimo pažymėjimą, pagrindinio išsilavinimo pažymėjimą, vidurinio ugdymo pasiekimų pažymėjimą, brandos atestatą, pažymą.

18. Gimnazija yra viešasis juridinis asmuo, turintis antspaudą su Lietuvos Respublikos herbu ir Gimnazijos pavadinimu, antspaudą su Šiaulių rajono savivaldybės herbu ir Gimnazijos pavadinimu, blanką, atsiskaitomąją ir kitas sąskaitas Lietuvos Respublikos įregistruotuose bankuose, atributiką, savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro (toliau – ŠMSM) įsakymais, Šiaulių rajono savivaldybės tarybos sprendimais, kitais teisės aktais ir Nuostatais.

II SKYRIUS

**GIMNAZIJOS VEIKLOS SRITIS IR RŪŠYS, TIKSLAS, UŽDAVINIAI,**

**FUNKCIJOS, MOKYMOSI PASIEKIMUS ĮTEISINANČIŲ**

**DOKUMENTŲ IŠDAVIMAS**

19. Gimnazijos veiklos sritis – švietimas, kodas 85.

20. Gimnazijos švietimo veiklos rūšys:

20.1. pagrindinė veiklos rūšis – vidurinis ugdymas, kodas 85.31.20;

20.2. kitos švietimo veiklos rūšys:

20.2.1. ikimokyklinio amžiaus vaikų ugdymas, kodas 85.10.10;

20.2.2. priešmokyklinio amžiaus vaikų ugdymas, kodas 85.10.20;

20.2.3. pradinis ugdymas, kodas 85.20;

20.2.4. pagrindinis ugdymas, kodas 85.31.10;

20.2.5. sportinis ir rekreacinis švietimas, kodas 85.51;

20.2.6. kultūrinis švietimas, kodas 85.52;

20.2.7. kitas, niekur nepriskirtas, švietimas, kodas 85.59;

20.2.8. švietimui būdingų paslaugų veikla, kodas 85.60.

21. Kitos ne švietimo veiklos rūšys:

21.1. vaikų poilsio stovyklų veikla, kodas 55.20.20;

21.2. kitų maitinimo paslaugų teikimas, kodas 56.29;

21.3. nuosavo arba nuomojamojo nekilnojamojo turto nuoma ir eksploatavimas, kodas 68.20.

21.4. vaikų dienos priežiūros veikla, kodas 88.91;

21.5. kūrybinė, meninė ir pramogų organizavimo veikla, kodas 90.0;

21.6. bibliotekų ir archyvų veikla, kodas 91.01;

21.7. sportinė veikla, pramogų ir poilsio organizavimo veikla, kodas 93;

21.8. kita veikla, neprieštaraujanti Lietuvos Respublikos teisės aktams.

22. Gimnazijos veiklos tikslas – padėti asmeniui įgyti bendrąjį dalykinį, sociokultūrinį, technologinį raštingumą, dorinę, tautinę ir pilietinę brandą, profesinės kompetencijos pradmenis.

23. Gimnazijos veiklos uždaviniai:

23.1. užtikrinti kokybišką ikimokyklinio, priešmokyklinio, pradinio, pagrindinio ir vidurinio ugdymo programų vykdymą;

23.2. sudaryti sąlygas mokiniams įgyti pradinį, pagrindinį ir vidurinį išsilavinimą bei gauti valstybės pripažintus išsilavinimo pažymėjimus;

23.3. sudaryti sąlygas ugdytiniams, mokiniams nuolat tenkinti pažinimo ir saviraiškos poreikius;

23.4. teikti ugdytiniams, mokiniams švietimo pagalbą;

23.5. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką.

24. Gimnazijos funkcijos:

24.1. vadovaudamasi ŠMSM tvirtinamomis ikimokyklinio ugdymo metodinėmis rekomendacijomis, bendrosiomis programomis, atsižvelgdama į vietos ir mokyklos bendruomenės reikmes, konkrečius mokinių ugdymo(si) poreikius ir interesus, švietimo stebėsenos, mokinių pasiekimų ir pažangos vertinimo ugdymo procese informaciją, pasiekimų tyrimų, Gimnazijos veiklos įsivertinimo ir išorinio vertinimo duomenis, konkretina ir individualizuoja ugdymo turinį;

24.2. rengia pagrindinio ugdymo antrosios dalies ir vidurinio ugdymo programas papildančius ir mokinių poreikius tenkinančius šių programų modulius, rengia neformaliojo vaikų švietimo programas;

24.3. organizuoja vaikų ugdymą, mokinių mokymąsi pagal visas Gimnazijoje įgyvendinamas programas taikydama Nuostatuose apibrėžtas mokymo formas ir mokymo proceso organizavimo būdus;

24.4. sudaro mokymo sutartis ir vykdo jose sutartus įsipareigojimus;

24.5. atlieka vaiko, mokinio specialiųjų ugdymosi poreikių pirminį įvertinimą, organizuoja vaikų, mokinių, turinčių specialiųjų ugdymosi poreikių, ugdymą ŠMSM nustatyta tvarka;

24.6. sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

24.7. teikia informacinę, psichologinę, socialinę pedagoginę, specialiąją pedagoginę, specialiąją pagalbą, užtikrina vaikų, mokinių sveikatos priežiūrą, profesinį orientavimą, vaiko minimalios priežiūros priemones teisės aktų nustatyta tvarka;

24.8. organizuoja tėvų (globėjų, rūpintojų) pageidavimu jų mokamas papildomas paslaugas (klubus, būrelius, pailgintas dienos grupes, stovyklas, ekskursijas ir kita) teisės aktų nustatyta tvarka;

24.9. sudaro sąlygas darbuotojams tobulinti savo kvalifikaciją;

24.10. užtikrina higienos normas, teisės aktų reikalavimus atitinkančią sveiką, saugią, mokymosi ir darbo aplinką;

24.11. vykdo pagrindinio ugdymo pasiekimų patikrinimus, brandos egzaminus, atlieka mokymosi pasiekimų patikrinimus, dalyvauja nacionaliniuose ir tarptautiniuose mokinių ugdymo pasiekimų tyrimuose, vertina ir įsivertina savo veiklą;

24.12. kuria ugdymo turinio reikalavimams įgyvendinti reikiamą materialinę bazę, vadovaudamasi ŠMSM patvirtintais teisės aktais;

24.13. organizuoja mokinių maitinimą Gimnazijoje;

24.14. viešai skelbia informaciją apie Gimnazijos veiklą;

24.15. atlieka kitas įstatymų ir kitų teisės aktų nustatytas funkcijas.

25. Mokiniams išduodami mokymosi pasiekimus įteisinantys dokumentai ŠMSM nustatyta tvarka.

III SKYRIUS

**GIMNAZIJOS TEISĖS IR PAREIGOS**

26. Gimnazija, įgyvendindama jai pavestą tikslą ir uždavinius, atlikdama jai priskirtas funkcijas, turi teisę:

26.1. parinkti ir kurti naujus mokymo ir mokymosi metodus, užtikrinančius kokybišką ugdymą(si);

26.2. bendradarbiauti su savo veiklai įtakos turinčiais fiziniais ir juridiniais asmenimis;

26.3. ŠMSM nustatyta tvarka vykdyti šalies ir tarptautinius švietimo projektus;

26.4. teisės aktų nustatyta tvarka jungtis į asociacijas ir dalyvauti jų veikloje;

26.5. gauti paramą Lietuvos Respublikos labdaros ir paramos įstatymo nustatyta tvarka;

26.6. nustatyti teikiamų švietimo ar papildomų paslaugų kainas, įkainius ir tarifus tais atvejais, kai Lietuvos Respublikos švietimo įstatymo bei kitų įstatymų nustatyta tvarka jų nenustato Lietuvos Respublikos Vyriausybė arba savininko teises ir pareigas įgyvendinanti institucija;

26.7. naudotis kitomis teises aktų suteiktomis teisėmis.

27. Gimnazija privalo:

27.1. užtikrinti geros kokybės švietimą, atvirumą vietos bendruomenei;

27.2. sudaryti vaikams, mokiniams higienos normas atitinkančias ugdymosi sąlygas, teisės aktų reikalavimus atitinkančią sveiką, saugią, užkertančią kelią smurto, prievartos apraiškoms ir žalingiems įpročiams aplinką;

27.3. sudaryti sąlygas kiekvienam vaikui, mokiniui nuolat dalyvauti bent vienoje nuoseklioje, ilgalaikėje socialines ir emocines kompetencijas ugdančioje prevencinėje programoje, apimančioje smurto, alkoholio, tabako ir kitų psichiką veikiančių medžiagų vartojimo prevenciją, sveikos gyvensenos skatinimą, įgyvendinant pateiktas ŠMSM patvirtintas Rekomendacijas dėl smurto prevencijos įgyvendinimo mokyklose;

27.4. skelbti Gimnazijos interneto svetainėje ir kitose visuomenės informavimo priemonėse informaciją apie Gimnazijos vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, veiklos kokybės įsivertinimo rezultatus ir išvadas, Gimnazijos bendruomenės tradicijas, pasiekimus ir kitas Gimnazijos vykdomas veiklas;

27.5. vykdyti kitas teisės aktuose nustatytas pareigas.

**IV SKYRIUS**

**GIMNAZIJOS VEIKLOS ORGANIZAVIMAS IR VALDYMAS**

28. Gimnazijai vadovauja direktorius, kurio pareigybės aprašymas tvirtinimas ir konkursas dėl priėmimo organizuojamas teisės aktų nustatyta tvarka. Direktorius skiriamas penkerių metų kadencijai ir atleidžiamas teisės aktų numatyta tvarka.

29. Gimnazijos veikla organizuojama pagal Gimnazijos direktoriaus patvirtintą:

29.1. strateginį planą, kuriam yra pritarta Gimnazijos tarybos protokoliniu nutarimu ir Šiaulių rajono savivaldybės administracijos direktoriaus įsakymu;

29.2. metinį veiklos planą, kuriam yra pritarusi Gimnazijos taryba ir metinis veiklos planas yra suderintas su Šiaulių rajono savivaldybės administracijos Švietimo ir sporto skyriumi;

29.3. Gimnazijos ugdymo planą, suderintą su Gimnazijos taryba ir Šiaulių rajono savivaldybės administracijos direktoriumi ar jo įgaliotu asmeniu.

30. Gimnazijos direktoriaus funkcijos:

30.1. tvirtina Gimnazijos vidaus struktūrą, Gimnazijos darbuotojų pareigybių sąrašą, neviršydamas nustatyto didžiausio leistino pareigybių skaičiaus;

30.2. vadovauja Gimnazijos strateginio ir metinio veiklos plano, švietimo programų rengimui, rekomendacijų dėl smurto prevencijos įgyvendinimo mokykloje priemonių įgyvendinimui, juos tvirtina, organizuoja jų įgyvendinimą;

30.3. teisės aktų nustatyta tvarka priima į darbą ir atleidžia iš jo Gimnazijos darbuotojus, tvirtina jų pareigybių aprašymus, skatina juos, skiria jiems drausmines nuobaudas;

30.4. priima vaikus, mokinius Šiaulių rajono savivaldybės tarybos nustatyta tvarka, sudaro mokymo sutartis teisės aktų nustatyta tvarka;

30.5. tvirtina Gimnazijos darbo tvarkos taisykles, suderinęs su Gimnazijos taryba;

30.6. sudaro vaikams, mokiniams ir darbuotojams saugias ir sveikatai nekenksmingas darbo sąlygas visais su ugdymu ir darbu susijusiais aspektais;

30.7. organizuoja ir koordinuoja Gimnazijos veiklą pavestoms funkcijoms atlikti, uždaviniams įgyvendinti, analizuoja ir vertina Gimnazijos veiklą, materialinius ir intelektinius išteklius;

30.8. leidžia įsakymus, vykdo jų įgyvendinimo kontrolę;

30.9. sudaro teisės aktų nustatytas komisijas, darbo ir metodines grupes;

30.10. kartu su Gimnazijos taryba sprendžia Gimnazijai svarbius ugdymo ir aplinkos gerinimo klausimus;

30.11. skiria mokiniui drausmines auklėjamojo poveikio priemones, numatytas Lietuvos Respublikos vaiko teisių apsaugos pagrindų įstatyme, už mokinio elgesio normų pažeidimą;

30.12. kreipiasi į Šiaulių rajono savivaldybės administracijos direktorių dėl minimalios ir vidutinės priežiūros priemonių vaikui skyrimo Lietuvos Respublikos vaiko minimalios ir vidutinės priežiūros įstatymo nustatyta tvarka;

30.13. imasi priemonių, kad laiku būtų suteikta pagalba vaikui ir mokiniui, kurio atžvilgiu buvo panaudotas smurtas, prievarta, seksualinis ar kitokio pobūdžio išnaudojimas, ir apie tai informuoja suinteresuotas institucijas;

30.14. inicijuoja Gimnazijos savivaldos institucijų sudarymą ir skatina jų veiklą;

30.15. organizuoja Gimnazijos dokumentų saugojimą ir valdymą teisės aktų nustatyta tvarka;

30.16. teisės aktų nustatyta tvarka valdo, naudoja Gimnazijos turtą, lėšas ir jais disponuoja; rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą;

30.17. rūpinasi darbuotojų profesiniu tobulėjimu, sudaro jiems sąlygas kelti kvalifikaciją, mokytojams ir kitiems pedagoginiams darbuotojams galimybę atestuotis ir organizuoja jų atestaciją ŠMSM nustatyta tvarka;

30.18. bendradarbiauja su vaikų, mokinių tėvais (globėjais, rūpintojais), vietos bendruomene, pagalbą mokiniui, mokytojui ir mokyklai teikiančiomis įstaigomis, teritorine policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;

30.19. teikia Gimnazijos bendruomenei ir tarybai svarstyti bei viešai paskelbia savo metų veiklos ataskaitą ŠMSM nustatyta tvarka;

30.20. sudaro Gimnazijos vardu sutartis, reikalingas Gimnazijos funkcijoms atlikti;

30.21. atstovauja Gimnazijai kitose institucijose;

30.22. dalį savo funkcijų teisės aktų nustatyta tvarka gali pavesti atlikti direktoriaus pavaduotojui ugdymui;

30.23. vykdo kitas teisės aktuose ir pareigybės aprašyme nustatytas funkcijas.

31. Direktorius atsako už tai, kad Gimnazijoje būtų laikomasi įstatymų ir kitų teisės aktų, už Lietuvos Respublikos švietimo įstatymo 26 straipsnyje nurodytos informacijos skelbimą, demokratinį Gimnazijos valdymą, užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, Gimnazijos bendruomenės narių informavimą, Gimnazijos darbuotojų profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką.

32. Gimnazijoje mokytojų metodinei veiklai organizuoti sudaromos mokytojų metodinės grupės ir Metodinė taryba, kurių veikla organizuojama pagal Gimnazijos direktoriaus nustatytą tvarką.

33. Darbo tarybos, profesinės sąjungos veikla Gimnazijoje organizuojama teisės aktų nustatyta tvarka.

**V SKYRIUS**

**GIMNAZIJOS SAVIVALDA**

34. Gimnazijoje veikia šios savivaldos institucijos:

34.1. Gimnazijos taryba;

34.2. Mokytojų taryba;

34.3. Seniūnų taryba;

34.4. Gimnazijos tėvų (globėjų, rūpintojų) taryba (toliau – Gimnazijos tėvų taryba).

35. Gimnazijos taryba – aukščiausioji Gimnazijos savivaldos institucija, telkianti mokinius ir jų tėvus (globėjus, rūpintojus), mokytojus, vietos bendruomenę. Gimnazijos taryba padeda demokratiškai valdyti Gimnaziją, spręsti Gimnazijai aktualius klausimus.

36. Gimnazijos taryba sudaroma iš penkių mokinių, penkių tėvų (globėjų, rūpintojų), nedirbančių Gimnazijoje, penkių mokytojų ir dvejų Gruzdžių bei Šakynos seniūnijų seniūnaičių. Gimnazijos taryba sudaroma dviejų metų kadencijai. Gimnazijos tarybos narys gali būti renkamas ne daugiau nei dviem kadencijoms iš eilės. Gimnazijos direktorius negali būti Gimnazijos tarybos nariu.

37. Narius į Gimnazijos tarybą atviru balsavimu renka: 5–8, I–IV gimnazijos klasių mokinius (ne mažiau kaip vienas iš jų – Skyriaus mokinių atstovas) – Seniūnų taryba, tėvus (globėjus, rūpintojus) (ne mažiau kaip vienas iš jų – Skyriaus mokinių tėvų (globėjų, rūpintojų) atstovas) – Gimnazijos tėvų taryba, mokytojus (ne mažiau kaip vienas iš jų – Skyriaus mokytojų atstovas) – Mokytojų taryba, seniūnaičius – Gruzdžių ir Šakynos seniūnijų seniūnaičių sueigos. Nutrūkus Gimnazijos tarybos nario įgaliojimams pirma laiko, naujas Gimnazijos tarybos narys renkamas šiame punkte nustatyta tvarka.

38. Gimnazijos tarybai vadovauja pirmininkas, išrinktas atviru balsavimu pirmajame Gimnazijos tarybos posėdyje. Šiame posėdyje išrenkamas ir Gimnazijos tarybos sekretorius.

39. Gimnazijos tarybos posėdžiai kviečiami ne rečiau kaip du kartus per metus. Gimnazijos tarybos pirmininkas kviečia Gimnazijos tarybos posėdžius. Jei jo nėra, įgaliojimus iš 1/3 išrinktų tarybos narių gavęs Gimnazijos tarybos narys privalo sušaukti tarybos posėdį, jei to raštu reikalauja ne mažiau kaip 1/3 išrinktų tarybos narių. Kartu su reikalavimu pateikiami ir svarstytini klausimai. Esant būtinumui, Gimnazijos tarybos posėdžius gali inicijuoti ir Gimnazijos direktorius. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami posėdyje dalyvaujančiųjų balsų dauguma.

40. Be Gimnazijos tarybos narių į posėdį gali būti kviečiamas Gimnazijos direktorius, direktoriaus pavaduotojai, socialiniai partneriai, rėmėjai, vietos ir Gimnazijos bendruomenės nariai, nesantys Gimnazijos tarybos nariais.

41. Gimnazijos taryba atlieka tokias funkcijas:

41.1. vertina Gimnazijos vadovo metų veiklos ataskaitą;

41.2. teikia siūlymus dėl Gimnazijos strateginių tikslų, uždavinių ir jų įgyvendinimo priemonių;

41.3. pritaria Gimnazijos strateginiam planui, metiniam Gimnazijos veiklos planui, Nuostatams, kitiems Gimnazijos veiklą reglamentuojantiems dokumentams, svarsto Gimnazijos darbo tvarkos taisykles;

41.4. teikia siūlymus Gimnazijos direktoriui dėl Nuostatų pakeitimo ar papildymo, Gimnazijos vidaus struktūros tobulinimo;

41.5. kolegialiai svarsto Gimnazijos lėšų naudojimo klausimus;

41.6. išklauso Gimnazijos metines veiklos ataskaitas ir teikia siūlymus Gimnazijos direktoriui dėl Gimnazijos veiklos tobulinimo;

41.7. teikia siūlymus dėl Gimnazijos materialinio aprūpinimo, veiklos tobulinimo;

41.8. svarsto mokytojų, mokinių ir tėvų (globėjų, rūpintojų) savivaldos institucijų ar Gimnazijos bendruomenės narių iniciatyvas ir teikia siūlymus Gimnazijos direktoriui;

41.9. teikia siūlymus dėl Gimnazijos darbo tobulinimo, saugių mokinių ugdymo ir darbo sąlygų sudarymo, talkina formuojant Gimnazijos materialinius, finansinius ir intelektinius išteklius;

41.10. svarsto ir kitus Gimnazijos veiklos organizavimo klausimus.

42. Gimnazijos tarybos nutarimai yra teisėti, jei jie neprieštarauja teisės aktams ir šiuose Nuostatuose nustatytai kompetencijai.

43. Gimnazijos tarybos nariai už savo veiklą vieną kartą per metus atsiskaito juos rinkusiems Gimnazijos bendruomenės nariams.

44. Mokytojų taryba – nuolat veikianti Gimnazijos savivaldos institucija mokytojų profesiniams ir bendriesiems ugdymo klausimams spręsti bei ugdymo kokybei užtikrinti. Ją sudaro visi Gimnazijoje dirbantys pedagoginiai darbuotojai ir švietimo pagalbą teikiantys specialistai, tiesiogiai dalyvaujantys ugdymo procese.

45. Mokytojų tarybai vadovauja pirmininkas, išrinktas dviejų metų kadencijai atviru balsavimu pirmajame Mokytojų tarybos posėdyje. Šiame posėdyje išrenkamas Mokytojų tarybos sekretorius.

46. Mokytojų tarybos posėdžius šaukia Mokytojų tarybos pirmininkas. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami posėdyje dalyvavusių narių balsų dauguma.

47. Mokytojų taryba:

47.1. analizuoja ir vertina mokinių ugdymosi poreikius ir susitaria dėl planų rengimo principų ir tvarkos;

47.2. vertina mokinių pasiekimus ir pažangą;

47.3. dalyvauja vertinant mokinių pasiekimus, aptaria mokinių elgesio, lankomumo gerinimo, mokymosi krūvių optimalumo klausimus;

47.4. dalijasi gerąja patirtimi, aptaria kvalifikacijos tobulinimo poreikius, derina juos su Gimnazijos veiklos tikslais;

47.5. keičiasi informacija ir bendradarbiauja su kitomis mokyklomis;

47.6. svarsto ir priima kitus nutarimus teisės aktuose ir Nuostatuose nustatytos kompetencijos klausimais.

48. Seniūnų taryba – Gimnazijos mokinių savivaldos institucija. Seniūnų tarybą sudaro 5–8, I–IV gimnazijos klasių atstovai, deleguoti klasių susirinkimų. Iš kiekvienos klasės deleguojama po 1 atstovą. Seniūnų tarybai vadovauja Gimnazijos mokinių prezidentas, išrinktas atviru balsavimu pirmajame Seniūnų tarybos posėdyje dviejų metų kadencijai. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami susirinkime dalyvavusių narių balsų dauguma.

49. Seniūnų tarybos funkcijos:

49.1. inicijuoja ir padeda organizuoti Gimnazijos renginius, akcijas, vykdyti prevencines programas;

49.2. teikia siūlymus dėl ugdymo organizavimo, vaikų neformaliojo švietimo programų plėtros, socialinės veiklos;

49.3. organizuoja savanorių veiklą;

49.4. dalyvauja rengiant Gimnazijos veiklą reglamentuojančius dokumentus;

49.5. svarsto Gimnazijos direktoriaus teikiamus klausimus;

49.6. susitaria dėl Seniūnų tarybos veiklos organizavimo;

49.7. deleguoja narius į Gimnazijos tarybą.

50. Gimnazijos tėvų taryba – nuolat veikianti tėvų bendruomenės savivaldos institucija. Gimnazijos tėvų tarybą sudaro Gimnazijos ikimokyklinio ir priešmokyklinio ugdymo grupių, klasių (toliau – grupės, klasės) tėvų komitetų pirmininkai.

51. Gimnazijos tėvų tarybai vadovauja pirmininkas, renkamas dviejų metų kadencijai atviru balsavimu pirmajame Gimnazijos tėvų tarybos posėdyje. Šiame posėdyje išrenkamas Gimnazijos tėvų tarybos sekretorius.

52. Posėdžiai šaukiami ne rečiau kaip tris kartus per mokslo metus. Posėdis teisėtas, jei jame dalyvauja ne mažiau kaip du trečdaliai narių Nutarimai priimami dalyvaujančių balsų dauguma. Jei balsuojant balsai pasidalija po lygiai, lemia posėdžio pirmininko balsas. Tarybos priimtus sprendimus, kurie prieštarauja Gimnazijos veiklą reglamentuojantiems dokumentams, Gimnazijos direktorius prašo svarstyti iš naujo.

53. Gimnazijos tėvų tarybos funkcijos:

53.1. padeda spręsti Gimnazijos aprūpinimo klausimus;

53.2. inicijuoja ir padeda organizuoti Gimnazijos renginius, akcijas, tėvų švietimą, padeda kurti edukacinę aplinką, vykdyti profesinį orientavimą;

53.3. teikia siūlymus dėl ugdymo organizavimo, vaikų neformaliojo švietimo programų plėtros, socialinės veiklos;

53.4. padeda spręsti mokinių ugdymosi bei elgesio problemas;

53.5. rūpinasi, bendradarbiaudamas su Gimnazijos administracija, garbe ir įvaizdžiu visuomenėje;

53.6. dalyvauja rengiant Gimnazijos veiklą reglamentuojančius dokumentus;

53.7. svarsto Gimnazijos direktoriaus teikiamus klausimus;

53.8. susitaria dėl Gimnazijos tėvų tarybos veiklos organizavimo;

53.9. deleguoja atstovus į Gimnazijos tarybą.

VI SKYRIUS

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO**

**TVARKA IR ATESTACIJA**

54. Darbuotojai į darbą Gimnazijoje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

55. Gimnazijos darbuotojams už darbą mokoma Lietuvos Respublikos įstatymų ir kitų teisės aktų nustatyta tvarka.

56. Gimnazijos direktorius, direktoriaus pavaduotojai ugdymui, mokytojai ir švietimo pagalbą teikiantys specialistai kvalifikaciją tobulina ŠMSM nustatyta tvarka. Mokytojai bei švietimo pagalbos specialistai atestuojasi ŠMSM nustatyta tvarka.

57. Direktoriaus, jo pavaduotojų ugdymui veikla vertinama kasmet ŠMSM nustatyta tvarka.

**VII SKYRIUS**

**GIMNAZIJOS TURTAS, LĖŠOS, JŲ NAUDOJIMO TVARKA,**

**FINANSINĖS VEIKLOS KONTROLĖ IR GIMNAZIJOS VEIKLOS PRIEŽIŪRA**

58. Gimnazija patikėjimo ar kita teise perduotą Šiaulių rajono savivaldybės turtą valdo, naudoja ir disponuoja juo pagal įstatymus Šiaulių rajono savivaldybės tarybos sprendimų nustatyta tvarka.

59. Gimnazijos lėšos:

59.1. valstybės biudžeto specialiųjų tikslinių dotacijų Šiaulių rajono savivaldybės biudžetui skirtos lėšos ir Šiaulių rajono savivaldybės biudžeto lėšos, skiriamos pagal patvirtintas sąmatas;

59.2. įstaigos pajamos už teikiamas paslaugas;

59.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

59.4. kitos teisėtu būdu įgytos lėšos.

60. Lėšos naudojamos teisės aktų nustatyta tvarka.

61. Gimnazija buhalterinę apskaitą organizuoja ir finansinę atskaitomybę tvarko teisės aktų nustatyta tvarka.

62. Gimnazijos finansinė veikla kontroliuojama teisės aktų nustatyta tvarka.

63. Gimnazijos veiklos priežiūrą atlieka Šiaulių rajono savivaldybės vykdomoji institucija, prireikus pasitelkiami išoriniai vertintojai.

**VIII SKYRIUS**

**BAIGIAMOSIOS NUOSTATOS**

64. Gimnazija turi interneto svetainę, atitinkančią teisės aktų nustatytus reikalavimus.

65. Gimnazijos interneto svetainėje ([http://gruzdziai.siauliai.lm.lt](http://gruzdziai.siauliai.lm.lt/)) ir kitose informavimo priemonėse skelbiama informacija apie Gimnazijos vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, veiklos kokybės įsivertinimo ir išorės vertinimo rezultatus, Gimnazijos bendruomenės tradicijas, pasiekimus ir kitas Gimnazijos vykdomas veiklas.

66. Nuostatai keičiami ir papildomi Šiaulių rajono savivaldybės tarybos, Šiaulių rajono savivaldybės vykdomosios institucijos, Gimnazijos direktoriaus ar Gimnazijos tarybos iniciatyva.

67. Nuostatams, jų pakeitimams, papildymams pritaria Gimnazijos taryba, tvirtina Šiaulių rajono savivaldybės taryba.

68. Gimnazija registruojama teisės aktų nustatyta tvarka.

69. Gimnazija reorganizuojama, likviduojama ar pertvarkoma teisės aktų nustatyta tvarka.

70. Pasikeitus teisės aktams, reglamentuojantiems šiuose Nuostatuose išdėstytus klausimus, taikomos tų teisės aktų nuostatos.

\_\_\_\_\_\_\_\_\_\_\_\_\_\_\_\_

PRITARTA

Gimnazijos tarybos 2022-01-06 posėdžio

protokoliniu nutarimu Nr.1